《张白云先生祠》
清代·褚华

道人买山无一钱，今留祠宇苍松前。起家入直羽林卫，挂冠归松知何年。

甲申都城危不守，公卿迎贼拜马首。虎狼分踞九殿喧，鞭扑当阶佐行酒。

尸䭾广柳贼醉歌，笑顾黄金高北斗。囊空官小公莫苦，脱身间关到乡土。

栖霞寺古白云多，犹许孤臣作庵主。登州海远煤山青，君亲生死一梦醒。

南都将相非我顾，后庭歌吹难为听。临春结绮倚娇娥，防江策尽唤柰何。

道人自抱白云卧，世上一度沧桑过。我来吊古伞山曲，雨歇颓垣秋草绿。

当时剪烛夜窗人，想见哀吟声断续。

作者简介：清江苏上海人，字秋萼，号文洲。诸生。放浪于诗酒间。工书。留心海隅轶事。有《沪城备考》。